Siel van 'n Vrou | September 2019 | Lééf met hart & siel
Geboë en inmekaar gekrimp was sy in die middel van die kring verwoede mans. Opkyk was nie ’n opsie nie, want in hul oë was haat. Verwerping. Verwyt.
Dis toe wat Hy tussen hulle kom staan en sê: “Laat die een van julle wat ’n skoon gewete het, eerste ’n klip op haar gooi.” (Joh. 8:7) Toe word hulle stil. Verdwyn hul skaam-skaam. Totdat net Jesus self voor haar staan en sy opkyk. Dis toe wat sy Sy oë sien. Oë wat sê: “Jy’s lankal vergewe. Want Ek is hier. Jy’s skoongewas. Want my naam is Rein. Ek het jou lief. Want jy is myne.” En dis toe wat sy met ’n ander beeld oor haarself kon wegstap. En ’n ander beeld kon gaan leef.
God soek jou oë. Want Hy wil vir jou wys hoe lyk Sy oë. Hoe lyk Sy liefde. Sy goedheid. Sy heelheid.
Kyk op na Hom: weer en weer. Totdat jy Hom sien soos Hy jou sien. Met liefde.
Boodskap: Berge kan padgee, heuwels kan wankel, maar my liefde vir jou sal nooit verdwyn nie, my vredeverbond met jou sal nooit wankel nie, sê die Here, wat jou lief het. Jesaja 54:10